정조 14년
庚戌二月十九日辰時上御熙政堂抄啓文臣親試課講入試時左承旨趙衍德左副承旨李書九假注書趙台榮記注官趙慶遠金鳳顯以次進伏訖引儀唱試官以下抄啓文臣以次入就位行四拜禮原任提學蔡濟恭提學吳載純檢校直閣徐鼎修李晩秀尹行任率文臣金祖淳等入就位行拜禮進伏訖濟恭曰日間聖體若何上曰一樣矣濟恭曰自園行回鑾之後試射等事輒皆親臨一日不得調攝一不勝喜幸一不勝憂慮矣膈間往來之候近益差勝乎上曰膈候今得差減矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣濟恭曰近日雨澤連洽豐登之兆已見言念民事誠爲萬幸矣上曰再昨之雨亦好矣上曰流民今幾搜送耶濟恭曰風傳有難盡信而下去三南之民甚多云雖如此旣有飭敎該道邑倅似當極力搜訪還送本土矣上曰黃翼成許文敬子孫今日政事同爲筮仕誠稀貴矣濟恭曰許黃二人同時竝稱而實是一代名相今其子孫特命錄用誠爲群下聳聽之擧矣上曰設院請額雖有先朝申禁之敎而黃翼成旣許設院許文敬今又賜額此不可一爲一否之故耳濟恭曰兩人旣是同時同德則今此特許仰認表章之聖意矣上曰凡今鄕儒不知禁令每請設院宣額殊甚駭然矣濟恭曰今番特許實緣不得已之故而遐外儒生則不知聖意之有在妄生希覬之心千里裹足動一鄕而上來此反爲弊之一端卽以先朝禁令知委鄕曲好矣上曰大司成使之入來以書院事封章者使太學切勿許通文事自政院嚴飭分付可也上曰曾聞守禦使所奏大抵嶺俗好書院無論人之賢否稍有財力則身死之後必建祠於家前差過數年則使稱鄕賢祠仍欲稱之以書院云其習俗之痼弊推此可知矣卿亦如之否濟恭曰傳言過矣嶺俗自有世德祠故如有鄕望之人則死後一鄕許入其祠故人之云云似或如此矣上曰崔景岳疏適出於寥寥之餘故特賜優批而嶺伯之濟民倉事今若落空於嶺伯有何傷乎濟恭曰事固然矣上曰聞崔景岳居在湖南云嶺南卽湖南隣道有所詳聞而如是論列耶濟恭曰湖嶺雖云接界居鄕者安得聞他道道伯之治績乎必是上京後得聞之說矣上曰元宅鎭事可謂一事再勘矣濟恭曰宅鎭之近來招怨臣亦稔聞矣宅鎭被論對理更爲還官後凡士民之上京者謂以搆捏已過縱校捉還故因私故上京者亦或有淹泣還歸者矣上曰咸陽還弊誠悶然矣民戶不過三千餘而還穀多至十萬如此而民能可堪乎濟恭曰陽德還弊日前亦有特敎而至於咸陽愈甚於陽德矣上曰今日卿旣登筵故爲慮明日之後爲入來特命次對矣有何稟定之事乎濟恭曰明日卽賓對日次臣何敢憚於奔走不爲來會乎然而首相尙不肅命廟務亦有稽滯臣以何知識獨當重務乎不但私心之愧恧國事實多叢脞之歎矣上曰領相事誠可悶矣雖曰眞箇病故所帶何等重任而尙不出肅事面也國體也俱涉如何矣上曰水原新治民之給復五百結事何如濟恭曰五百結折價不過爲五百金此有間於十年條一時割給在國力在民事俱爲便好矣上曰在昔則每宮房所給至於千餘結之多今若大君王子公翁主之多如國初則何稅之可以免給乎濟恭曰顧今財力比古減半峽邑之私用火粟雖皆沒入猶患不足矣開國才四百年財力之不敷如此此後幾百年之久地無可給稅無可免此不可不大有變通矣上曰一陵園所入亦甚不些矣濟恭曰雖一胎封亦多田畓之廢耕矣上曰備堂誰某入來與否知來慶遠承命出回奏曰姑無一人來會云矣命載純書賦題仍命懸題訖載純曰前此文廟酌獻禮時戊戌乙巳己酉三年齋宿於春塘臺翌曉由集春門詣文廟酌獻禮還御春塘臺試士而壬寅年則齋宿於明倫堂酌獻禮後仍於泮宮試士矣今番則儀註節目何以磨鍊乎上曰齋宿於明倫堂試士於春塘臺以此磨鍊可也出擧條上曰親試試官姑爲少退待備堂齊會仍行次對可也濟恭等退出命開講金祖淳等以次進講上曰戶曹判書入侍慶遠承命出與戶曹判書金履素偕入進伏上曰昨日別看役處有下敎者卿果聞之否履素曰果卽伏聞而今日已爲下去日暮前似可訖役矣命書傳敎曰曾有筵敎而姑不以文蹟頒示該曹眩於擧行今日戶判之召見此也國所程途去京恰過百餘里傳香往來猶用遠陵之例且於本園凡事皆欲省弊況些少修改如石物塗灰雨漏等事尤不必責之度支以貽京貢人許多弊端依畿伯親承之筵敎自本地方與園官眼同從便擧行物力儲置亦倣楊州例名之曰園役庫道伯句管歲終勘簿狀聞亦依惟正之供事令度支畿營知悉事役區劃廟堂商量草記節目間事宜戶惠堂及畿伯往復停當就議大臣成節目令畿營後錄狀聞事亦爲分付以示弊則除而事工則必欲堅緻之意碑閣土役當寒有未盡處今春解凍後當略加繕修自此役依今定式爲之事分付履素曰年來綿農荐歉都下市直踊貴閭巷窮民無以聊生向來關西木減價許劃於京市人之命特出朝家軫念都民之盛意而市人專爲射利之計都民未蒙實惠之說傳聞狼藉矣適因事端次第査實則發賣條一千三十六同零內輸致京中者不過爲一百九十同而此數之盡及京民亦未可必廛民之首犯者自本署卽爲移送法司嚴加懲治而奸民之恣意牟利俾特異之惠澤閼而不行者誠極痛惡其在懲後之道宜有刑配之典故敢此仰達矣上曰西木一千三十餘同之劃給京廛減價發賣出於爲都民聊賴之資則今聞卿言始知奸弊之如許西民亦民霑益顧何傷而當初發賣專爲都民則以本色上來者不過十分一而亦不盡數發賣則都民果何所賴實惠亦無可言刑曹判書前望今方點下待下批牌招開坐除尋常査覈嚴處可也出擧條履素曰各道田稅木錢與米太有異作夫後趁卽收捧從陸輸運例也而近來外邑擧行專不致意不但收納之稽滯或從便載船或晩時輸錢沾濕腐傷之患經用苟艱之弊無歲無之且稅木與他自別升品尺量旣有定式年來則諉之綿歉輒以麤短者苟充備納揆以事體俱極可駭固當一一摘發嚴處而舊捧已多需用有難憑覈論罪今姑安徐而今年則必以升細尺準者各別擇送趁四月內無遺上送而如或有如前過限依舊麤短之弊則不但全數退送當該守令亦爲草記論勘之意爲先嚴飭何如上曰依爲之出擧條命履素先退命書傳敎曰大臣備局堂上引見慶遠承命出與右承旨申耆左議政蔡濟恭左參贊金華鎭行司直徐有隣鄭昌順漢城判尹李文源禮曹判書吳載純行副司直鄭好仁兵曹判書李𡊠京畿監司徐有防刑曹判書金思穆訓鍊都正徐有大行副司直洪秀輔開城留守李致中禮曹參判李獻慶行副司直金持默校理閔昌爀持平柳畊事變假注事柳師模偕入進伏訖濟恭進前奏曰卽見平安前監司鄭昌聖狀啓則枚擧慈山前府使蔡緯夏牒呈以爲各庫燒燼穀物詳細看審則勅庫等五庫合十五間盡爲燒燼而勅庫小米九石零大同庫小米二十一石零惠民庫小米四十石零收祖庫田稅小米四十一石零太四石零從馬庫小米二十入石零竝爲燒燼而燒燼穀蕩減曾有已例依例蕩減事竝令廟堂稟處爲辭矣慈山失火旣徹天聽至命恤典則各庫燒燼穀物亦當如例蕩減依狀請施行之意分付何如上曰依爲之出擧條濟恭曰此果川縣監李命杰所啓也以爲本邑民戶三千三百七十戶而應役之戶不過爲一千七八百戶通計軍額則爲二千七十戶矣以此民戶較彼軍丁太不相當之中守摠兩營及巡營保人厥數甚多軍額實無塡充之道三營保人一竝移定於有裕邑爲辭而有令廟堂稟處之命矣果川簽丁之難至於如此旣徹上聽之後所當卽地釐正而道內此弊無邑不然今若移此送彼恐不無騷擾之患矣上曰高陽有餘軍未簽者其數果爲幾許而量宜移送則可得無弊否畿伯進前奏達有防曰畿邑此弊何處不然而但果川則以孔路殘縣尤係難支其所矯救在所不已而若或不獲已移送他邑則在此雖有減額之效在彼反爲添弊之端向來高陽餘丁百餘名姑未有區處者就此中擇其精實者限百名換定則極爲便好矣上曰如是爲之爲好而三營保人之名數幾許當減爲幾許當給代爲幾許更加消詳區別明日登對稟處可也出擧條濟恭曰此右副承旨洪聖淵所啓也以爲鳥銃卽或器之最緊者而北邊各邑禁不用此當初設禁雖有所由武藝肄習銃技闕焉軍庫積置之器名以軍兵不知爲何物邊上陰雨之備疎忽莫甚爲辭而批旨有令廟堂稟處之命矣陰雨所備莫要於鳥銃而北邊之禁不肄習殊甚可訝然當初禁令亦必有以分付道帥臣禁令之自何年爲始及此後弛禁便否具意見詳細狀聞後更爲稟處何如上曰依爲之出擧條上曰故參判洪樂仁爲北評事時禁用鳥銃而今吏判自北關還有陳達矣濟恭曰臣則認以自古不用故有所仰陳而若自近來始廢則更爲肄習似無妨矣上曰吏判入侍師模承命出與吏曹判書洪良浩偕入進伏上曰卿以北關鳥銃事曾有所奏乎良浩曰臣果有所達而煙臺及捉虎捉鹿時皆用砲而獨於習陣時不得試用矣上曰只於習陣時不用砲技似涉無義矣敎良浩曰近以銓官事侵夜酬應誠難耐矣至於卿之昨日疏亦欲得遞而然乎有實病而然乎良浩曰臣自十餘日前已有實病故敢陳私懇而至於昨夕政牌卽臣受暇之時故初不出牌矣上曰非謂卿也卿曹次堂事甚駭然矣濟恭曰吏曹判書洪良浩筵席奏對之際盛稱疾病間以分疏筵體未安推考何如上曰依爲之出擧條濟恭曰日前以水原新治募入事有令廟堂講究以奏之命矣本府居民自來窮貧舊邑近千戶只是蝸殼樣子今於移邑之後其所結構若又如前則不幾近於不成貌樣乎雖然勒令所持狹者强起大屋則雖威之勸之決知其行不得矣街巷櫛比之要莫如列立廛房漢時之徙長安豪傑雖不可跂及今且募京師以富名者數三十戶自朝家戶給無邊錢一千兩就新邑相對起屋使有賣買典利之樂然後上項戶給之錢限數年鱗次還納則在朝家畢竟無所損在新治庶有成聚成都之漸矣然而私力之所不可造成者瓦子是已昔唐韋丹爲江南西道觀察使敎人爲瓦屋取材於山召陶工敎人陶聚材瓦於場度其費以爲估不取贏利載食與漿親往勸之爲瓦屋萬三千七百我國財力不可比同中國韋丹之事雖難容易追躡然試以萬兩左右之錢出付本州燔就瓦子賣之於願買者而切勿取利只捧本價則瓦屋庶幾可立公貨亦不虧本此則都在於道伯與本官措置之如何若其生利則非有別般道理邑治傍近命立一月六場雖一分銅切勿收稅只許交易則四方商賈之聞風雲集者未必多讓於全州安城之盛如此則居民自當有樂生之心而雖他邑之人必有不待募而自來者矣以臣料度如欲邑治改觀恐無出於右項三條下詢入侍宰臣以爲決處之地恐好矣上曰曾經道伯邑倅及已見本地方人各陳所見可也華鎭曰民居募集之道曾無講究不敢臆對而大臣旣以募民設廛許貸公貨爲奏今若依此措劃善爲設施則富戶市民無論京外自當樂利而坌集民戶從以繁殖則陳廢荒田亦將爲膏沃之土其所聚民裕食之方恐不出此矣有隣曰以水原新治事聖念憧憧周諮諄諄講究之方不容少緩而若欲令大屋櫛比編戶資生則莫有踰於徙富民移場市兩件事此則在於有司之臣竭誠募集從長拮掘之如何而至於別立廛房以樓院等已例推之恐不無京市肆相妨之慮淺見於此未免差異矣昌順曰漢時茂陵有徙郡國豪傑之事今雖不可徙民移居若於平壤松都咸興等商賈湊集之處募其自願許令移居則必多有願從之人旣今給復間又設科儒武之中亦宜有願居者地是通衢人有商利則雖不別立廛房亦必有列肆繁華之美矣文源曰新邑閭閻櫛比之道不必遐方富民之募入都下富民聞此令下之後亦豈不樂赴先令應募者各自設廛從其所業而賈賣更無征稅之侵擾生理漸至於滋殖則毋論遠近聞風者接踵而至不出多年屋瓦相連便成大都會矣有防曰新邑成聚實是目下急務而給復之擧旣出特恩設科之命又示先甲要之非久必當有聞風觀感之效而第瓦屋之櫛比閭井之殷庶專係於富民之募集場市之移設此則劃卽講磨擧行似合事宜而至於廛房一款或不無京外相妨之弊惟在博詢而處之矣好仁曰成聚櫛比之道莫如募入富民募入之道莫如使之興起勇赴於其先從之民觀其人地之如何若以相當之職拔例調用則八方富戶固當聞風而來集廛房場市又令設置俾得資坐則不數年之內居然成大都繁華之美矣思穆曰裕民之方莫如制産而本邑民勢自來凋殘雖在三南要路其爲繁盛不若西路今以富戶從自願使之設廛則民有交易之利而漸加生聚矣秀輔曰新邑移設後生聚之道富庶之術一時爲急而臣素無講究者猝難臆對然大抵募民裕民之本在於輕徭薄賦而又資貨利之源以爲輻湊之地者尤爲要務且今番五百結給卜可使邑民耕食十年無稅之土則此實無前之大惠而但有虛實相蒙之慮若申飭本邑凡於分俵之際十分詳覈均精俾有實效則厚民之方無過於此而募入之道自在其中矣上曰募民之策問於時任前任邑倅其說輒如卿言今筵僉議略有參差大體無甚異同卿於筵退以此槪略作爲尺度自廟堂從使擧行者須卽決給不可不經稟者亦卽稟處俾有實效之可傳永久可也出擧條文源曰適因言端有所仰達者矣亂廛設禁之意雖出於爲市民專利之意而近來市民輩憑藉法意廣侵私商甚至一把菜一圓麯之屬稱以亂廛驅捉徵贖使不得私相賣買大抵都民資生之路不必盡屬於列廛不得不有小小賣買而一物潛賣輒被徵贖小本興販難支應稅除非厚售價直則無以稍資其利以此之故百物翔貴愈往念甚臣意則六矣廛亂廛之法雖不可輕議而外此諸肆之廣開禁路者一切罷之然後小民有資生之利物價無漸騰之患矣上曰左相之意何如濟恭曰今聞重臣所奏實非臣所可及也臣嘗以此心切痛之思所以矯革之道而此事若蒙準請則市民輩稱怨必當蝟集苟無眞正任怨之意則實難造次發端此臣所以趑趄未果矣今見重臣之任怨建請此豈非臣所難及處耶大抵物價之貴莫如今日而究其弊源則只緣廛禁之太廣也六矣廛則固當嚴立亂廛之法而其餘小小賣買徵贖之弊一切罷去如重臣所達則興利者衆而物價自當漸低矣上曰重臣之議固好云若如是則小民有聊賴之方物價有稍低之效耶且或更張之後食效未見市弊徒貽則尤豈非難處乎六矣廛初非可論而小變則小益亦自有道重臣果有任怨善處之道乎文源曰臣之所陳不過只擧目下弊源而已至於更張之方臣何敢輕易自當乎譬之作室棟宇拈楔各有經紀成就之才此亦當有任事措處者矣上曰卿旣敷奏究竟措置亦惟在卿卿須退而爛商從長善處之可也濟恭曰武將之次對不參前後飭敎何如而今日賓對御營大將李柱國懸病不入不能董飭臣固自訟而事體之未安甚矣從重推考以爲警飭之地何如上曰依爲之出擧條濟恭曰吏曹判書洪良浩謂有情勢不參賓對其所云情勢卽十年前事到今以此自引終涉未安且旣已行公吏判而獨於備堂强爲引義尤不成事理從重推考日後則飭令行公何如上曰依爲之實病情勢外懸病備堂一體推考可也出擧條濟恭曰畿甸之明火賊徒自捕廳及楊廣州捉囚者爲十餘人矣聞渠輩皆以畿營捉雉之漢周遊遠近討食爲生年前自上深軫民弊革罷捉雉之法則其徒無所於歸畢竟至於結黨作賊此固不足數而其中肆然與楊州校卒搏戰惟意毆傷奪去紅索者不可但以明火賊照法處決臣意則使京畿道臣行部到楊州之日大會民人於空曠處魁首數人直爲梟示設有脅從者令各該鎭營殄滅之使亂民知所懲畏閭里得以鎭定斷不可已至於女人除其助惡罔赦者外竝令絶島爲婢忠淸原春兩道所捕賊徒亦依此例用法之意分付該道道臣何如上曰依爲之出擧條上曰此則決不可循例懲治而止使該道伯各於本地方齊會民衆大張軍威而後施法則足爲懲畏之道矣濟恭曰魁首則不可不用極律矣有防曰旣於各其地梟示則捕廳所囚亦爲下送宜矣上曰頃問錦伯言有動兵之說有是事乎有防曰臣與廣尹往復私書許給別破陣略干名而已初無動兵之事矣濟恭曰別破陣乃是守禦使所管而向日捕賊時畿營之徑許發送廣尹之不報守廳揆以事面終涉未安京畿監司徐有防廣州府尹鄭大容竝推考何如上曰依爲之出擧條上敎有防曰新年展拜亦多未行陵幸則欲於來月爲之卿則今念後卽爲發巡賊從用法亦於巡路擧行可也濟恭曰內局之任不可兼金吾議讞藥房提調徐有隣所帶判金吾令姑許遞何如上曰依爲之出擧條濟恭曰湖南守令之以黃腸事收斂民間之罪命罷拿者至爲六邑斂民之事旣爲發覺則守令論罪答法當然抑又思之黃腸斫運自有年限則此後擧行必有朝家一番定式然後外邑方可遵行第令道伯與各該邑宰爛熳消商容入物力務從節刪無至有濫觴之患然後除出附近幾面頉給其雉難柴炭等凡干徭役以應黃腸斫運之役則庶不至於全一邑侵徵繹騷之域此或爲救弊之一道而遠外料度終難中窾使道臣爛商後具意見論理狀聞以爲稟處之地恐宜矣上曰曾經嶺南湖南道伯各陳所見可也華鎭曰嶺南則安東封山最廣封進板數亦不少而臣於莅邑按藩之時適無對進之事故雖未詳爲弊之如何而山底數面專當斫運之役其他面里別無徵斂之弊矣今欲著爲定式以杜後弊則使該道伯詳問於各其地方官雜費物力酌重定數論陳便否然後更加爛商以爲一定之規似得宜矣有隣曰今番湖南守令之罪不在於收斂之襲謬卽是元數之未免過當餘數之不善區處帶隷情債之違越朝令而大抵斫伐與運下時不得不用陸民則或丁或價勢所必至若自朝家無別般指揮則此後敬差官之行營邑必當錯認本意眩於擧行毋論通一境每戶之從略分徵附近處幾面之蠲徭擔當不可無道臣守令爛商狀聞後稟處之擧矣昌順曰臣在嶺營時未經黃腸敬差之行不知其有弊與否今以湖南伯狀辭觀之收斂至及於民間守令亦以此被罪此後宜有定式的定之事可免貽弊於民而爲式於後矣文源曰臣待罪嶺藩時未經黃腸敬差官之行貽弊一款雖未知裏面其斫取輸運之際聞有所費之出自民間而但收錢之多寡的量定式然後可無監色輩中間濫捧之患矣濟恭曰重臣所陳通一境民戶之從略分徵附近處幾面之蠲徭擔當二者之中必有可以救弊之道然元數必先酌定無或過濫然後無論如此如彼庶不至厲民以此分付道臣指一狀聞後使之成節目擧行宜矣上曰依爲之出擧條有隣曰昨年江上詢瘼時江民等以氷庫典牲署尙衣院所納草薍柴草載運時船價不足收斂之弊有所呼籲故以此後則定井間輪回擧行之意論報備局覆啓蒙允矣今此江民等又以船業之異於貢契田土完破無常獨當此役還爲不均其所利害較諸收斂之時不啻懸殊無寧仍舊之爲愈有所呼訴而詢瘼矯救之後旋復仍舊非所可論而第詳察事情且究來歷則當初設置別無弊端而蓋因中間之謬例水下船擔當水上之役水上船擔當水下之役當其載運之時水下船不能行上江之淺灘水上船不能當下江之險濤反爲收斂以給船價故收斂之弊實由於此而載運與上納之際又有許多侵漁之弊收斂增加竟至難支之境云此後載運時水上則水上船專當水下則水下船專當永罷謬例痛禁誅求故犯之下屬嚴刑定配不飭之官員從重論勘之意成節目另飭各該司永久遵行何如上曰依爲之出擧條文源曰昨年黃豆之失稔挽近之所無燻造契人援引年前特貸之例太二三千石貸用後待秋準納事逐日呼訴矣燻太不但爲渠輩聊生之道係是都民朝夕下飯之資太荒如此民情不可不念且契人昨今年治道之役極爲浩大此亦朝家之軫念處也臣意則戶惠廳太各五百石依甲辰年特許之例待秋還捧則都民契人俱蒙惠澤敢此仰達矣上曰依爲之出擧條良浩曰故相臣黃喜許稠奉祀孫今日正初仕兩窠擬入事命下矣文敬公許稠奉祀孫許默首擬於光陵參奉翼成公黃喜奉祀孫黃道源首擬於禁府都事竝已受點而追聞黃道源初非生進則政格不當爲禁都云合有區處之道故仰達矣上曰相換可也出擧條有大曰本局別隊馬兵金重郁之當初造家旣是自願則到今年久之後渠以軍卒敢生希覬之心猥煩天聽揆以法綱萬萬無嚴且以如干瓦家稱以千餘金之價願自營門欲爲區處者尤極痛駭論其罪犯不可尋常處之各別嚴繩以懲他軍其上言內辭緣置之何如上曰依爲之出擧條上敎良浩曰車五山以如許文章文集尙未刊行故使之釐正欲爲入梓卿其收輯敬編以成完秩可也濟恭曰以五山文章尙未刊集誠爲欠典今乃特命刊行實非偶然矣臣家亦有謄本五冊而松京曾有完秩之冊矣上曰松留旣聞之完秩冊卽爲搜得送于吏判家可也上曰崔岦文章與五山孰優乎濟恭曰崔岦文章卽東方第一雖至數千百載想不爲泯沒矣上曰聞戶判言白木廛人事誠痛駭矣朝家爲悶都下之木荒特有發賣之擧則廛人皆於關西地方斥賣而百餘同上來木亦不盡賣云刑判聞之否其委折各別嚴覈可也濟恭曰惟利是趨卽廛人當事不費駄價卽具地發賣固然之勢也朝家旣已許給之後之東之西渠自斥賣者何必論責乎今若囚之法司捧其贖錢則餘利似當盡入其所招怨反不如不給矣有隣昌順曰當初許給廛人欲使都民沾漑也而初不上京發賣則許給之本意亦安在乎濟恭曰此必有自中起鬧之事不然則此說豈聞於廟堂畊進前奏曰請大靜縣爲奴罪人金壽賢依律處斷上曰不允畊曰請興陽縣爲奴罪人河翼龍亟命王府設鞫得情夬正王法上曰不允畊曰請還寢李魯春絶島安置之命亟令王府設鞫嚴問期於得情上曰不允畊曰請罪人寧鎭亟令王府設鞫嚴問期於得情上曰不允畊曰請逆臣承烈亟正邦刑上曰不允畊曰請驥顯設鞫得情夬正王法上曰不允畊曰請翼魯亟令王府設鞫得情施以當律上曰不允畊曰請驥顯弟龜顯亟令王府設鞫嚴問期於得情上曰不允畊曰李潤彬性本駭妄行又鄙邪屢典州郡專事剝割爲世之指目久矣況渠以渠父之子朝家拂拭之恩全保之澤前後何如而不思一分報效之道自莅南閫尤肆氣勢每對邑倅鎭將輒以別軍職兵使與他自別等語無難藉賣及夫昨秋習操之後謂以軍器點閱多縱偏裨大開賂門視其貨之多寡而威罰隨以輕重管下諸邑不勝支當此已萬萬駭痛而且以羅牧之不施賂物偏聽摘奸裨將之言托事發怒移書屬邑使之見之而其所詬辱罔有紀極一道暄傳莫不驚惋似此駭悖之擧前所未有兵閫重任不可付之於此等不法之類請全羅兵使李潤彬施以刋削之典其罪狀拿問嚴勘上曰風聞豈可盡信事實亦沒摸捉不允畊曰近內武弁驕恣之習不一而足步趨則效法學士語言則凌藉宰執駸駸至於蔑朝禮壞國綱之境雖以月前申大謙事言之渠若有承嚴敎俟譴何之事則泥首席藁何所不可而若其道路出入之際雖不敢着帽橫帶武弁自有武弁服色則不此之爲非行陣非陪扈而乃反着戰笠衣狹袖往來於通衢大路之中故作此駭人耳目之擧或有問者輒曰有下敎初無下敎而曰有下敎尤豈非無嚴罔赦之罪乎義分之乖戾擧措之駭妄決不可以事屬旣往尋常看過處分太輕無以懲戢請前捕將申大謙亟施編配之典上曰擧措之駭悖難責常情雖令勒着戰笠白晝道上無難往來者已極怪駭況事實之不然乎然不足責徒矜其忝厥祖知恥間姑勿檢擬事分付銓曹可也畊曰亂臣賊子秉彝之所共憤國人之所共討凶逆一出則雖在切姻近戚之間惟恐斷腕截脂之不暇者卽大義滅親之常經也而前惠局郞廳李趾光當在簡聲討方嚴之時問病之伻絡續於道路及其島配之時挺身送別於郊外握手付耳酬酢密密未知有何情曲而蔑視義理若是款昵乎聽聞所及莫不駭惋其在嚴隄防正法紀之道不可以人低官卑置而不論請李趾光爲先施以削去仕版遠地定配之典俾有所懲畏焉上曰風傳豈可盡信亦不可置之䵝昧之科令該府拿問處之可也畊曰李厚源雖曰蔭官地處顧何如而受辱於兵使旣至於此始欲圖遞終焉蹲坐今已經歲一味晏然其在勵廉之道不可仍置請羅州牧使李厚源施以譴罷之典上曰雖曰蔭官旣關廉隅令該府拿問査覈可也畊曰瑞興府使韓栢林以北方蔭官居土之後超遷雄府前後恩造與天無極則渠當夙宵憧憧殫誠圖報而癡心漸滋濫習益肆貪饕無厭椎剝是事輸送其家錢貨絡續於北路自巡營屢示警勵之政而乍去旋來依舊跳踉闔境嗷嗷民不聊生西來傳說極其狼藉當此西土荐荒之餘居民流亡之時孔路劇邑不可一日付之於此等之人請瑞興府使韓栢林施以刋削之典上曰旣曰剝割則不可歸之風傳令道伯拔例嚴覈狀聞可也畊曰尹孝儉人旣顓蒙年又淺短初莅西邑莫辨頭緖政委下吏民受其弊飢口之存拔倉儲之虛實俱皆矇不覺察當此荒政方張流民還集之時似此蒙騃無如之人不可責之以蒭牧之任請博川郡守尹孝儉改差上曰人果蒙騃固已慮之臺言旣若此依啓其代今日政各別擇差當日辭朝可也畊曰年前加髢申禁之令寔出於遵先朝昭儉之意祛一世尙侈之習則雖在閭巷婦孺之愚自當奉行朝令毋敢違越況其爲家長者尤豈不念念在玆常常檢飭近見道路之間常賤女人本髢比初稍稍體大且士夫婚姻之家轎前丫鬟亦不用貰戴之物而以本髮爲主卽此數事可反三隅此而置之則幾何而不至於蕩然乎京師四方之表準宜先警勵以飭諸道分付五部曉諭坊曲先示申令之意如有犯者依節目重繩以信朝令焉上曰五部之曉諭坊曲徒歸於頗撓大抵此等事雖絲毫之違越罪在卿士大夫之家委巷小民之無知識者不過效而尤之以今在堂諸臣言之有大官重宰下大夫焉有玉堂兩司及未通淸參上參下文臣焉又有武弁焉蔭官焉自身家守法而次看他家之犯禁與否廟堂察飭法司糾檢則雖求其涉禁干科者決知無現發如是面飭之後來頭有效無校亦豈無考知之道乎宜令諸臣惕念各相曉告聞於轎前丫鬟之添髢祛覆而轎中之珠翠亦足推知昨年事目以操切女儈爲言此亦法司不可不念者以此分付可也畊曰文蔭堂下官之毋得乘轎非但法令之本自嚴重年前飭令不啻申明故爲守令者莫不警懼毋敢生意矣數年以來稍稍解地名官犯之蔭官隨之幾乎至於無人不乘之境事雖微細有關紀綱請嚴飭諸道道臣文蔭堂下之違法乘轎另加申禁如有犯者隨其現發狀聞嚴勘上曰原啓外今筵詳知此弊之滋甚甚至簷帷屋轎蔭倅亦乘之云文倅猶可駭蔭倅事尤極無狀初欲各道道伯爲先勘罷而姑從三令之意欲觀申禁後擧行勤慢此外又有筵敎大臣筵退後當自廟當嚴飭此後現發者當者之外先自道伯重勘亦令載之暗行御史齎去節目可也上曰以洪和輔乘轎事曾有申禁而令行未久又復蕩然乎濟恭曰臣於此弊嘗切痛駭矣在前則禁令至嚴故臣爲北評事猶不敢生心乘轎矣上曰欲捧現告以爲論勘則何如濟恭曰然則三百六十倅當俱入現告矣上曰爲道伯者初不嚴禁有此犯法誠駭然矣不飭之監司竝爲論罪則何如濟恭曰八道道伯亦當盡入矣濟恭曰雖蔭官之轎必有翼帳若乘無帳之轎則便以爲羞恥矣我朝法令蓋不得攸久遵行今雖申禁其所遵行若踰今歲安知不更爲蕩然乎昌順曰若有犯者道伯隨卽論罪則令行久遠亦何難乎上曰道伯之欲爲掩置雖出要譽之意亦豈可以此得譽乎上曰今已日晩科次退去賓廳考之可也仍命退文源曰臣本無一能而見帶實職外兼任亦多緊務每不勝惶懍愧恧矣上曰當有體念矣仍命書榻敎曰判尹許遞今日政差出待下批牌招察任上曰備堂李文源堤堰堂上及關西句管之任特從筵懇今姑減下出榻敎命退諸臣以次退出